MELLÉKLET

Az elektronikus kijelzők uniós ökocímkéjének odaítélésére vonatkozó kritériumok

KERETRENDSZER

A kritériumok megállapításának célja

Az uniós ökocímke-kritériumok a környezetvédelmi teljesítmény tekintetében a piacon elérhető legjobb elektronikus kijelzőkre vonatkoznak. A kritériumok az e termékek életciklusához kapcsolódó fő környezeti hatásokra összpontosítanak, és a gazdaság körforgásos jellegét mozdítják elő.

A kritériumok célja az energiahatékony, javítható, (a hasznos élettartam végén az anyagok újrafeldolgozás céljára történő visszanyerésének megkönnyítése érdekében) könnyen szétszerelhető, legalább egy bizonyos mennyiségű újrafeldolgozott tartalommal rendelkező és csak korlátozott mennyiségű veszélyes anyagot tartalmazó termékek népszerűsítése.

E célból a kritériumok:

— meghatározzák az elérhető legjobb energiahatékonysági osztályokra jellemző energiafogyasztásra vonatkozó követelményeket, valamint a bekapcsolt üzemmódban mért maximális energiafogyasztás határértékeit,

— meghatározzák az energiagazdálkodási követelményeket,

— elismerik és jutalmazzák a veszélyes anyagokat korlátozott mértékben tartalmazó termékeket,

— meghatározzák a fogyasztói felhasználás utáni újrafeldolgozott műanyagok minimális mennyiségének biztosítására irányuló követelményeket,

— meghatározzák a javíthatóság biztosítására irányuló, a termék megfelelő tervezése, valamint a javítási kézikönyv, a javítási információk és a tartalék alkatrészek rendelkezésre állása révén teljesítendő követelményeket,

— meghatározzák az életciklus végi megfelelő kezelés biztosítására irányuló követelményeket az újrafeldolgozhatóságot javító információk előírása, az anyagválasztás korlátozása és a könnyű szétszerelhetőséget szem előtt tartó tervezés előmozdítása révén,

— meghatározzák a vállalati társadalmi felelősségvállalásra vonatkozó követelményeket, amelyek a konfliktusok által érintett és nagy kockázatot jelentő térségekből származó ón, tantál, volfrám és arany gyártása és beszerzése során fennálló munkakörülményekre vonatkoznak.

A felhasználói útmutatókra és a fogyasztók tájékoztatására vonatkozó követelmények meghatározása emellett hangsúlyozza az elektronikus kijelzők helyes használatának és ártalmatlanításának fontosságát az életciklusukra gyakorolt hatások szempontjából.

Az elektronikus kijelzők uniós ökocímkéjének odaítélésére vonatkozó kritériumok a következők:

1. Energiafogyasztás

1.1. Energiatakarékosság

1.2. Energiagazdálkodás

2. Korlátozott anyagok

2.1. Tilalom vagy korlátozás hatálya alá eső anyagok

2.2. A fluortartalmú üvegházhatású gázok (ÜHG) kibocsátásának csökkentésére irányuló tevékenységek a szállítói láncban

3. Javíthatóság és kereskedelmi jótállás

4. Életciklus végi kezelés

4.1. Anyagválasztás és az újrafeldolgozhatóságot javító információk

4.2. A szétszerelhetőséget és az újrafeldolgozást elősegítő tervezés

5. Vállalati társadalmi felelősségvállalás

5.1. Munkakörülmények a gyártás során

5.2. Konfliktusmentes térségből származó ásványok beszerzése

6. Tájékoztatási kritériumok

6.1. A felhasználók tájékoztatása

6.2. Az uniós ökocímkén feltüntetett információk

Értékelés és ellenőrzés: A konkrét értékelési és ellenőrzési követelmények kritériumonként fel vannak tüntetve.

Amennyiben a kérelmezőnek a kritériumnak való megfelelés igazolására nyilatkozatokat, dokumentációkat, elemzéseket, vizsgálati jelentéseket vagy egyéb bizonyítékot kell benyújtania, azok származhatnak a kérelmezőtől és/vagy adott esetben annak szállítóitól és/vagy azok szállítóitól stb.

Az illetékes testületeknek előnyben kell részesíteniük a vizsgáló- és kalibrálólaboratóriumokra vonatkozó harmonizált szabvány szerint akkreditált szervezetek által kiállított tanúsítványokat és a termékek, folyamatok és szolgáltatások tanúsítását végző szervezetekre vonatkozó harmonizált szabvány szerint akkreditált szervezetek által végzett ellenőrzéseket.

Adott esetben az egyes kritériumok tekintetében a megadott vizsgálati módszerektől eltérő vizsgálati módszerek is alkalmazhatók, amennyiben a kérelmet elbíráló illetékes testület elfogadja azok egyenértékűségét.

Adott esetben az illetékes testületek igazoló dokumentumokat kérhetnek, illetve független ellenőrzéseket vagy helyszíni ellenőrzéseket végezhetnek a szóban forgó kritériumoknak való megfelelés ellenőrzésére.

Az uniós ökocímkével rendelkező termékek esetében a szállítók és a gyártóhelyek tekintetében bekövetkező változásokról értesíteni kell az illetékes testületeket, valamint rendelkezésükre kell bocsátani az igazoló adatokat a kritériumoknak való folyamatos megfelelés ellenőrizhetősége érdekében.

Az uniós ökocímke odaítélésének előfeltétele, hogy az elektronikus kijelző megfeleljen azon ország(ok) valamennyi vonatkozó jogi követelményének, ahol a terméket forgalmazzák. A kérelmezőnek nyilatkozatot kell tennie arról, hogy a termék megfelel ennek a követelménynek.

A következő fogalommeghatározásokat kell alkalmazni:

1. „automatikus fényerőszabályozó” („ABC”): az az automatikus mechanizmus, amely engedélyezése esetén a kijelző előlapját megvilágító környezeti fény szintjének függvényében szabályozza az elektronikus kijelző fényerősségét;

2. „alapértelmezett”: egy bizonyos beállítás kapcsán az adott funkciónak a gyárban beállított és a termék felhasználó általi első használatakor vagy a „visszaállítás a gyári beállításokra” művelet (ha van ilyen) végrehajtása után rendelkezésre álló értéke;

3. „szétszerelési lépés”: olyan művelet, amely egy alkatrész kiemelésével vagy szerszámváltással végződik;

4. „gyorsindítás”: a „bekapcsolt üzemmódba” a normál reaktiválási funkciónál rövidebb idő alatt történő átlépést biztosító, fejlett reaktiválási funkció;

5. „nagy dinamikatartomány (High Dynamic Range, HDR)”: módszer az elektronikus kijelzők alkotta kép kontrasztarányának növelésére a videóanyag létrehozása során generált metaadatok felhasználásával, amelyeket a kijelző vezérlő áramköre értelmez, majd az emberi szem számára a nem HDR-kompatibilis kijelzők által elértnél valósághűbb kontrasztarányt és színvisszaadást biztosít;

6. „LCD”: folyadékkristályos kijelző;

7. „fényerősség” (fénysűrűség): az egy adott irányba haladó fény egy területegységre jutó fényintenzitásának fotometriai egysége, kandela/négyzetméter (cd/m2) mértékegységben kifejezve. A kijelző fénysűrűségének szubjektív minősítésére gyakran használt kifejezés a fényesség;

8. „normál konfiguráció” vagy „otthoni konfiguráció”, „normál üzemmód” vagy televíziókészülékek esetében „otthoni üzemmód”: egy olyan kijelzőképernyő-beállítás, amelyet a gyártó javasol a végfelhasználónak a kezdőbeállítások menüből vagy az elektronikus kijelzőnek a termék rendeltetése szerinti gyári beállításából. Tipikus háztartási vagy irodai környezetben optimális minőséget kell biztosítania a végfelhasználó számára. A normál konfiguráció az az állapot, amelyben a kikapcsolt, a készenléti, a hálózatvezérelt készenléti üzemmód és a bekapcsolt üzemmód megadott értékeinek mérése történik;

9. „bekapcsolt üzemmód” vagy „aktív üzemmód”: olyan állapot, amikor az elektronikus kijelző áramforráshoz van csatlakoztatva, be van kapcsolva, és a kijelzőjén lévő funkciók közül legalább egy működik;

10. „saját fejlesztésű szerszámok”: olyan szerszámok, amelyek nem állnak a nagyközönség rendelkezésére megvásárlásra, vagy amelyekre vonatkozóan nem állnak rendelkezésre tisztességes, észszerű és megkülönböztetésmentes feltételek mellett licenciába adható szabadalmak;

11. „újrafeldolgozhatóság”: egy termék alkalmassága arra, hogy életciklusa végén a jelenlegi gyakorlatok alapján újrafeldolgozzák;

12. „tartalék alkatrész”: minden olyan alkatrész vagy egység, amely potenciálisan meghibásodhat és/vagy amelyet várhatóan ki kell cserélni a termék élettartama alatt. Az olyan egyéb alkatrészek, amelyek élettartama általában meghaladja a termék jellemző élettartamát, nem tartalék alkatrészek;

13. „UHD”: olyan elektronikus kijelző, amely a Nemzetközi Távközlési Egyesület BT.2020 sz. ajánlásában (ITU-R) meghatározott UHD jelet képes fogadni, és azt 3840 × 2160 (UHD-4K) és 7680 × 4320 (UHD-8K) felbontásban megjeleníteni a képernyőn.

AZ UNIÓS ÖKOCÍMKE ODAÍTÉLÉSÉNEK KRITÉRIUMAI

1. kritérium – Energiafogyasztás

1.1. Energiatakarékosság

a) Az elektronikus kijelzőknek meg kell felelniük az (EU) 2019/2013 felhatalmazáson alapuló rendelet II. mellékletében megállapított, az alábbiakban meghatározott energiahatékonysági osztályokra vagy adott esetben valamely, azoknál magasabb energiahatékonysági osztályra vonatkozó energiahatékonysági mutató szerinti követelményeknek. 2021. március 31-ig: i. televíziók esetében az E energiahatékonysági osztály (F az UHD és nagyobb felbontások esetében); ii. monitorok esetében a D energiahatékonysági osztály (F az UHD és nagyobb felbontások esetében); iii. digitális reklámkijelzők esetében az F energiahatékonysági osztály. 2021. március 31. után: Egy adott felbontás és kijelzőtípus (televíziók, monitorok vagy reklámkijelzők) tekintetében az uniós ökocímke iránti kérelem benyújtásának időpontjában az (EU) 2017/1369 rendelet (1) 12. cikke szerinti termékadatbázisban (2) regisztrált modellekkel (3) rendelkező két legfelső energiahatékonysági osztály egyike. Megjegyzés : az odaítélést követően a kérelmezőnek az engedély érvényességi ideje alatt legalább kétévente igazolnia kell, hogy megfelel a regisztrált modellekkel (1) rendelkező két legfelső energiahatékonysági osztály egyikének.

b) Normál konfigurációban a bekapcsolt üzemmód maximális energiaigénye ≤ 64 W (125 W digitális reklámkijelzők esetében, UHD és nagyobb felbontások esetében).

Értékelés és ellenőrzés : Az a) követelmény esetében a kérelmezőnek be kell nyújtania az elektronikus kijelzőre vonatkozó, az (EU) 2019/2013 felhatalmazáson alapuló rendelet IV. mellékletében meghatározott mérési módszereknek megfelelően elvégzett vizsgálati jelentést. Ezenkívül a kérelem benyújtásának időpontjában, továbbá ezt követően az engedély érvényességi ideje alatt legalább két évenként be kell nyújtani az EPREL adatbázis azon legfelső osztályaira vonatkozó bizonyítékokat, amelyekben a kérelem tárgyát képező felbontás és kijelzőtípus tekintetében regisztrált modellek találhatók. A b) követelmény esetében a kérelmezőnek be kell nyújtania az elektronikus kijelzőre vonatkozó, az (EU) 2019/2021 rendelet III. mellékletének 1. és 2. pontjában meghatározott mérési módszereknek és feltételeknek megfelelően elvégzett vizsgálati jelentést.

Megjegyzés: : A HDR funkcióval rendelkező kijelzők esetében a bekapcsolt üzemmódban fennálló energiafogyasztást az a) és b) pontban foglalt követelmények teljesítése érdekében a normál konfigurációban és a szabványos dinamikatartományban (SDR) kell mérni.

1.2. Energiagazdálkodás

a) Kézi fényerőszabályozó: az elektronikus kijelzőnek lehetővé kell tennie a felhasználó számára a háttérfény intenzitásának kézi beállítását;

b) Automatikus fényerő-szabályozó: az automatikus fényerőszabályozó (ABC) funkcióval rendelkező elektronikus kijelzőknek meg kell felelniük az (EU) 2019/2021 rendelet II. mellékletében (B. szakasz, 1. pont) foglalt, a Pmért érték 10 %-os csökkentésére vonatkozó követelményeknek;

c) Gyorsindító funkció: a gyorsindító funkció engedélyezése után (ha a készülék támogatja ezt a funkciót) a készüléknek alapértelmezett beállításként legkésőbb 2 órával az utolsó felhasználói tevékenység után automatikusan vissza kell kapcsolnia készenléti vagy kikapcsolt üzemmódba.

Értékelés és ellenőrzés : A kérelmezőnek nyilatkozatot kell benyújtania annak igazolására, hogy a berendezést a fent említett energiagazdálkodási beállításokkal szállították.

A b) követelmény esetében a kérelmezőnek be kell nyújtania az elektronikus kijelzőre vonatkozó vizsgálati jelentést, amely igazolja, hogy a leírt feltételek teljesülnek. A vonatkozó méréseket az (EU) 2019/2021 rendelet III. mellékletének megfelelően kell elvégezni.

A c) követelmény esetében a kérelmezőnek be kell nyújtania a termékdokumentáció megfelelő oldalait.

2. kritérium – Korlátozott anyagok

2.1. Tilalom vagy korlátozás hatálya alá eső anyagok

Az 1907/2006/EK európai parlamenti és tanácsi rendelet (4) 59. cikkének megfelelően azonosított anyagok, valamint az 1272/2008/EK európai parlamenti és tanácsi rendelet (5) osztályozási feltételeit az 1. táblázatban felsorolt veszélyességi osztályok, veszélyességi kategóriák és kapcsolódó figyelmeztetőmondat-kódok tekintetében kimerítő anyagok és keverékek jelenlétét a termékben, annak meghatározott részegységeiben és alkatrészeiben a 2.1. a) és c) alkritériumnak megfelelően korlátozni kell. E kritérium alkalmazásában a jelöltlistán szereplő különös aggodalomra okot adó anyagok (SVHC), a veszélyességi osztályok és kategóriáik, valamint a kapcsolódó figyelmeztető mondatok kódjai az 1. táblázatban kerülnek csoportosításra. A 2.1. b) alkritérium korlátozza bizonyos anyagok jelenlétét.

1. táblázat

Az SVHC-jelöltlistán szereplő anyagok, a veszélyességi osztályok és kategóriák, valamint a kapcsolódó figyelmeztető mondatok kódjainak csoportosítása

Az 1. csoportba sorolt veszélyek — A különös aggodalomra okot adó anyagok (SVHC) jelöltlistáján szereplő anyagok — 1A. vagy 1B. kategóriájú rákkeltő, mutagén és/vagy reprodukciót károsító (CMR) anyagok: H340, H350, H350i, H360, H360F, H360D, H360FD, H360Fd, H360Df A 2. csoportba sorolt veszélyek — 2. kategóriájú CMR-anyagok: H341, H351, H361f, H361d, H361fd, H362 — 1. kategóriájú vízi toxicitás: H400, H410 — 1. és 2. kategóriájú akut toxicitás: H300, H310, H330 — 1. kategóriájú aspirációs toxicitás: H304 — 1. kategóriájú célszervi toxicitás (STOT): H370, H372 A 3. csoportba sorolt veszélyek — 2., 3. és 4. kategóriájú vízi toxicitás: H411, H412, H413 — 3. kategóriájú akut toxicitás: H301, H311, H331, EUH070 — 2. kategóriájú célszervi toxicitás (STOT): H371, H373

2.1. a) A különös aggodalomra okot adó anyagokra (SVHC) vonatkozó korlátozások

Az 1907/2006/EK rendelet 57. cikkében említett kritériumoknak megfelelő, az említett rendelet 59. cikkében leírt eljárás szerint azonosított és a különös aggodalomra okot adó anyagok jelöltlistáján szereplő anyagok 0,10 tömegszázaléknál nagyobb koncentrációban nem adhatók szándékosan a termékhez. Ugyanez a korlátozás alkalmazandó a 2. táblázatban felsorolt, a termék részét képző részegységekre. E követelménytől nem lehet eltérni.

2. táblázat

Azon részegységek és alkatrészek, amelyekre alkalmazandó a 2.1. a) alkritérium

Nyomtatott áramköri kártyák (nyomtatott huzalozású lemezek, felszerelt alaplapok, elektromos dobozok [tápegységek] és modultáblák) > 10 cm2 Elektromos vezetékek/kábelek (összesítve) Külső kábelek (tápkábelek [váltakozóáramú és egyenáramú hálózati csatlakozózsinórok], adott esetben modem- és LAN-kábelek, HDMI-kábelek és RCA-kábelek) Külső ház (hátsó borítás, elülső borítás [keretdíszítés] és állványok) A távirányító külső háza LED háttérfények (LED világítótestek)

Amikor a kérelmezők e követelményről tájékoztatják a felsorolt részegységek/alkatrészek szállítóit, lehetőségük van a REACH jelöltlista előszűrésére a bejelentendő anyagok IEC 62474 számú listája (6) felhasználásával. A szűrés alapja az anyagoknak a termékben való lehetséges jelenlétének megállapítása.

Értékelés és ellenőrzés: A kérelmezőnek nyilatkozatokkal kell igazolnia, hogy a termékben és a 2. táblázatban felsorolt részegységekben nincsenek a vonatkozó koncentrációs határértéket elérő, illetve meghaladó mennyiségben különös aggodalomra okot adó anyagok. A nyilatkozatokban hivatkozni kell az Európai Vegyianyag-ügynökség (ECHA) által közzétett jelöltlistának (7) az uniós ökocímke iránti kérelem benyújtása időpontjában elérhető legfrissebb változatára. Amennyiben a nyilatkozatok a jelöltlistának a bejelentendő anyagok IEC 62474 számú listája felhasználásával történő előzetes szűrésén alapulnak, a kérelmezőnek rendelkezésre kell bocsátania a részegységek szállítóinak adott szűrt listát is. A bejelentendő anyagokat tartalmazó IEC 62474 számú lista felhasznált változatának a jelöltlista legfrissebb változatát kell tükröznie.

A nyilatkozatokat a kérelmező szállítói láncába tartozó bármely szállító közvetlenül is benyújthatja az illetékes testületek részére.

2.1. b) Bizonyos anyagokra vonatkozó korlátozások

A 3. táblázatban meghatározott veszélyes anyagok az előírt koncentrációs határértéket elérő, illetve meghaladó mennyiségben nem adhatók szándékosan a meghatározott részegységekhez és alkatrészekhez, illetve nem alakulhatnak ki azokban.

3. táblázat

A részegységekre és alkatrészekre alkalmazandó, anyagokra vonatkozó korlátozások

Anyagcsoport A korlátozás alkalmazási köre (anyagok és részegységek/alkatrészek) Koncentrációs határérték (ahol alkalmazható) i. Fém forrasztóanyagok és érintkezők A 2011/65/EU európai parlamenti és tanácsi irányelvnek (8) megfelelő, a villamos érintkezőkben lévő kadmiumra vonatkozó 8. b) mentesség nem engedélyezhető. 0,01 %(m/m) Vizsgálati módszer: IEC 62321-5 ii. Polimer stabilizátorok, színezékek és szennyező anyagok A következő, 1. és 2. veszélyességi csoportba sorolt stabilizátor szerves ónvegyületek nem lehetnek jelen a külső kábelekben: Dibutil-ón-oxid Dibutil-ón-diacetát Dibutil-ón-dilaurát Dibutil-ón-maleát Dioktil-ón-oxid Dioktil-ón-dilaurát n.a. A kijelző külső háza nem tartalmazhatja a következő színezékeket: Olyan azofestékek, amelyek az 1907/2006/EK rendelet 8. függelékében felsorolt rákkeltő aril-aminokra bomolhatnak, és/vagy a bejelentendő anyagokat tartalmazó IEC 62474 számú listán szereplő színezék-vegyületek. n.a. Az 1. és 2. veszélyességi csoportba sorolt policiklusos aromás szénhidrogének (PAH) nem lehetnek jelen az egyedi és összkoncentrációs határértéket meghaladó vagy azzal megegyező mennyiségben a következő eszközök külső, műanyagból vagy szintetikus gumiból készült felületein: Külső kábelek A távirányító külső háza A távirányító gumiból készült részei A következő policiklusos aromás szénhidrogének (PAH) jelenlétét és koncentrációját ellenőrizni kell: Az 1907/2006/EK rendelet által korlátozott PAH-k: Benzo[a]pirén Benzo[e]pirén Benzo[a]antracén Krizén Benzo[b]fluorantén Benzo[j]fluorantén Benzo[k]fluorantén Dibenzo[a,h]antracén További, korlátozás alá tartozó PAH-k: Acenaftén Acenaftilén Antracén Benzo[ghi]perilén Fluorantén Fluorén Indeno[1,2,3-cd]pirén Naftalin Fenantrén Pirén Az 1907/2006/EK rendelet által korlátozott PAH-k egyedi koncentrációs határértéke 1 mg/kg. A felsorolt 18 PAH összkoncentrációs határértéke nem haladhatja meg a 10 mg/kg-ot. Vizsgálati módszer: AfPS GS 2014:01 PAK. iii. Biocid termékek A távirányító külső háza és gumiból készült részei nem tartalmazhatnak antibakteriális funkció betöltésére szánt biocid termékeket. n.a. iv. Higany a háttérvilágításban A 2011/65/EU irányelvnek megfelelő, a hidegkatódos fénycsövekben és külső elektródás fénycsövekben (CCFL és EEFL) használt higanyra vonatkozó 3. mentesség nem engedélyezhető. n.a. v. Az üveg tisztulását elősegítő anyagok Arzén és arzénvegyületek nem használhatók fel az LCD kijelző egységekben és a képernyőfedő üveglapokban használt üveg gyártása során. 0,0050 %(m/m) vi. Klóralapú műanyagok A 25 grammnál nagyobb tömegű műanyag alkatrészek nem tartalmazhatnak klórozott polimereket. Megjegyzés: Ezen egyedi alkövetelmény esetében a műanyag kábelház nem tekintendő „műanyag alkatrésznek”. n.a. vii. Ftalátok A diizononil-ftalát (DINP) és a diizodecil-ftalát (DIDP) nem használható a külső tápkábelekben. n.a.

Értékelés és ellenőrzés: A kérelmezőnek be kell nyújtania a 3. táblázatban szereplő követelmények szerinti megfelelőségi nyilatkozatokat és vizsgálati jelentéseket. Amennyiben vizsgálati jelentések vannak előírva, azoknak a kérelem benyújtásának időpontjában érvényesnek kell lenniük a vonatkozó termékmodellre és valamennyi kapcsolódó szállítóra. Amennyiben az ugyanolyan műszaki leírásokkal rendelkező részegységek és alkatrészek több különböző szállítótól származnak, minden egyes szállító termékeit alá kell vetni az elvégzendő vizsgálatoknak. A nyilatkozatokat/vizsgálati jelentéseket a kérelmező szállítói láncába tartozó bármely szállító közvetlenül is benyújthatja az illetékes testületek részére.

2.1. c) Az 1272/2008/EK rendelet szerint osztályozott anyagokra vonatkozó korlátozások

Azon lángkésleltetők és lágyítószerek, amelyekhez az 1272/2008/EK rendeletnek megfelelően az 1. táblázatban felsorolt veszélyességi osztályok, veszélyességi kategóriák és kapcsolódó figyelmeztetőmondat-kódok valamelyikét rendelték, nem adhatók szándékosan a 4. táblázatban meghatározott részegységekhez és alkatrészekhez 0,10 tömegszázalékos koncentrációs határértéket elérő, illetve meghaladó mennyiségben.

4. táblázat

Azon részegységek és alkatrészek, amelyekre alkalmazandó a 2.1. c) alkritérium

Lángkésleltetőket tartalmazó alkatrészek — Nyomtatott áramköri kártyák — Külső kábelek — A kijelző külső háza Lágyítószereket tartalmazó alkatrészek — Külső kábelek — Belső elektromos vezetékek — A kijelző külső háza

Veszélyes lángkésleltetők és lágyítószerek használatára vonatkozó eltérések

Az 1. táblázatban felsorolt veszélyességi osztályok, veszélyességi kategóriák és kapcsolódó figyelmeztetőmondat-kódok feltételeit kimerítő lángkésleltetők és lágyítószerek használatára a 2.1. c) kritériumtól való eltérés engedélyezett, amennyiben azok megfelelnek az 5. táblázatban meghatározott feltételeknek.

5. táblázat

Az 1272/2008/EK rendelet szerint osztályozott anyagokra vonatkozó korlátozásoktól való eltérések és az alkalmazandó feltételek

Anyag/keverék típusa Alkalmazhatóság Az eltérés tárgyát képező veszélyességi osztályok, veszélyességi kategóriák és figyelmeztetőmondat-kódok, valamint az eltérés feltételei Lángkésleltetők Nyomtatott áramköri kártyák A 3. veszélyességi osztályba tartozó lángkésleltetők és a 2. veszélyességi osztályba tartozó TBBPA használatára eltérés engedélyezett. Külső kábelek A 3. veszélyességi osztályba tartozó lángkésleltetők és kölcsönhatás-fokozóik, valamint a 2. veszélyességi osztályba tartozó antimon-trioxid (Sb2O3) használatára eltérés engedélyezett. A kijelző külső háza A 2. és 3. veszélyességi osztályba tartozó lángkésleltetők és kölcsönhatás-fokozóik használatára eltérés engedélyezett. Lágyítószerek A kijelző külső kábelei, belső elektromos vezetékei és külső háza A 3. veszélyességi osztályba tartozó lágyítószerek használatára eltérés engedélyezett.

Értékelés és ellenőrzés: A kérelmezőnek nyilatkozatot kell benyújtania arról, hogy megfelel a 2.1. c) kritériumnak. A nyilatkozatot alá kell támasztani a 4. táblázatban felsorolt részegységekben és alkatrészekben használt lángkésleltetők, lágyítószerek, valamint fém-adalékanyagok és -bevonatok jegyzékével, valamint azok veszélyességi osztályokba történő besorolását vagy be nem sorolását alátámasztó biztonsági adatlappal.

Az 5. táblázatban felsorolt azon anyagok és keverékek esetében, amelyekre eltérés engedélyezett, a kérelmezőnek bizonyítékot kell szolgáltatnia arra vonatkozóan, hogy valamennyi eltérési feltétel teljesül. Amennyiben vizsgálati jelentések vannak előírva, azoknak a kérelem benyújtásának időpontjában érvényesnek kell lenniük a vonatkozó termékmodellre.

A nyilatkozatokat/vizsgálati jelentéseket a kérelmező szállítói láncába tartozó bármely szállító közvetlenül is benyújthatja az illetékes testületek részére.

2.2. A fluortartalmú üvegházhatású gázok (ÜHG) kibocsátásának csökkentésére irányuló tevékenységek a szállítói láncban

A kérelmezőnek a következő információkat kell begyűjtenie az LCD-kijelzők szállítóitól, amelyek révén be kell mutatniuk a gyártási folyamatból származó ÜHG-kibocsátás csökkentésére irányuló tevékenységeiket, ideértve az általuk üzembe helyezett kibocsátáscsökkentő rendszerek teljesítményét is:

a) annak meghatározása, hogy mely fluortartalmú ÜHG-okat használják és melyek használatát csökkentik;

b) a fluortartalmú ÜHG-kibocsátás éves intenzitása (mértékegység: kg CO2-egyenérték/m2 gyártott síkpanel kijelző [üveg hordozóval]) az összes gyártóüzemben a legutóbbi évben;

c) minden egyes használt fluortartalmú ÜHG kapcsán az üzembe helyezett kibocsátáscsökkentő rendszerek megsemmisítési vagy leválasztási hatásfokának (DRE) feltüntetése.

Értékelés és ellenőrzés: A kérelmezőnek be kell nyújtania az illetékes testülethez a fenti információkat tartalmazó, a kijelzők szállítóitól származó igazoló dokumentációt. A dokumentációt a kérelmező szállítói láncába tartozó bármely szállító közvetlenül is benyújthatja az illetékes testületek részére.

3. kritérium – Javíthatóság és kereskedelmi jótállás

a) A javíthatóságot elősegítő tervezés: i. az elektronikus kijelzők alábbi tartalék alkatrészeinek kereskedelmi forgalomban kapható szerszámokkal hozzáférhetőnek és cserélhetőnek kell lenniük (idetartozik a saját fejlesztésű szerszámok kivételével valamennyi szerszám, például a csavarhúzó, a spatula, a fogók vagy csipeszek): — képernyő és LED háttérfény-kibocsátó egység, — állványok, valamint — elektromos dobozok és vezérlő áramköri kártyák; ii. csak hő vagy vegyi anyagok segítségével eltávolítható ragasztóanyagok nem használhatók az elektronikus kijelző hátsó borításának rögzítésére; iii. a készülékház külső részei nem tartalmazhatnak olyan elektronikus részegységeket, amelyek kereskedelmi forgalomban kapható szerszámokkal nem távolíthatók el.

b) Javítási kézikönyv: a kérelmezőnek a szétszerelésre és a javításra vonatkozó világos (például papíralapú, elektronikus, video formátumú) útmutatást kell adnia, és azt többletköltségek nélkül nyilvánosan hozzáférhetővé kell tennie annak érdekében, hogy lehetővé tegye a termékek sérülésmentes szétszerelését a fontos alkatrészek cseréje, bővítése és javítása céljából.

c) Javítási szolgáltatás / Tájékoztatás: tájékoztatást kell nyújtani a felhasználói útmutatóban vagy a gyártó honlapján arról, hogy az elektronikus kijelző meghibásodása esetén a fogyasztó hova fordulhat szakszerű javításért vagy karbantartásért, ideértve adott esetben az elérhetőségi adatokat és a tartalék alkatrészek gyártó által ajánlott árát is. Az e) pontban említett jótállási idő alatt ez korlátozódhat a kérelmező engedélyezett szolgáltatóira.

d) Tartalék alkatrészek rendelkezésre állása: a kérelmezőnek a modell gyártásának megszűnését követően legalább 8 éven keresztül biztosítania kell az eredeti vagy kompatibilis tartalék alkatrészek – köztük az a) i. alpontban és az (EU) 2019/2021 rendelet II. mellékletében (D. rész „Anyaghatékonysági követelmények”, 5. a) pont „Cserealkatrészek rendelkezésre állása”) említettek – nyilvános beszerezhetőségét.

e) Kereskedelmi jótállás: az értékesítő jogi és kereskedelmi jótállásra vonatkozó, nemzeti jogszabályok szerinti jogi kötelezettségeinek sérelme nélkül a kérelmezőnek további költségek nélkül legalább 3 éves kereskedelmi jótállást kell nyújtania, amely időtartam alatt biztosítania kell, hogy az áruk megfeleljenek az adásvételi szerződésnek. A jótállásnak magában kell foglalnia a termék el- és visszaszállítására vonatkozó szolgáltatási megállapodást arra az esetre, ha a javítást nem a helyszínen végzik el.

f) Az (EU) 2019/882 irányelv akadálymentességi követelményeinek megfelelően a javításra, a tartalék alkatrészekre és a kereskedelmi jótállásra vonatkozó információkat kérésre akadálymentesen hozzáférhető formában kell biztosítani a fogyatékossággal élő személyek számára.

Értékelés és ellenőrzés: A kérelmező köteles nyilatkozni az illetékes testületnek arról, hogy a termék megfelel ezeknek a követelményeknek. Emellett a kérelmezőnek a következőket kell benyújtania:

a) egy robbantott ábra, amely bemutatja, hogy a termékben hogyan kerülnek összeszerelésre a készülékház részei, a váz és az elektromos/elektronikus részegységek;

b) a kereskedelmi jótállás egy példánya;

c) a javítási kézikönyv egy példánya;

d) a felhasználói útmutató egy példánya;

e) a tartalék alkatrészek engedélyezett kereskedőinek nyilvános jegyzéke.

4. kritérium – Életciklus végi kezelés

4.1. Anyagválasztás és az újrafeldolgozhatóságot javító információk

a) Műanyagok újrafeldolgozhatósága: i. a 25 grammnál nagyobb tömegű alkatrészeknek egyetlen újrafeldolgozható polimerből, illetve újrafeldolgozható polimerelegyből vagy -ötvözetből kell állniuk; ii. a festékek és bevonatok jelenléte nem gyakorolhat jelentős hatást az ezen alkatrészekből készült újrafeldolgozott anyagok ellenálló képességére az újrafeldolgozást követően és az ISO 180 [1] vagy azzal egyenértékű szabvány szerint végzett vizsgálat alapján; iii. a műanyag burkolatok nem tartalmazhatnak formába öntött vagy ragasztott fémet, kivéve, ha a fém betétek kereskedelmi forgalomban kapható szerszámok segítségével eltávolíthatók; iv. a lángkésleltetőket tartalmazó készülékházaknak, burkolatoknak és kereteknek újrafeldolgozhatónak kell lenniük. [1] Megjegyzés: : E kritérium alkalmazásában jelentős hatás az olyan újrafeldolgozott gyanta képződése, amely esetében az ISO 180 szabvány szerinti mérés alapján > 25 %-os csökkenés tapasztalható az Izod-féle bemetszett ütő-hajlító szilárdságban.

b) Az újrafeldolgozást megkönnyítő információk: 1. A 25 grammnál nagyobb tömegű műanyag alkatrészeket az EN ISO 11469 és az EN ISO 1043 szabvány és 4. szakaszának megfelelően kell megjelölni. A 100 grammnál nagyobb tömegű műanyag alkatrészek esetében a jelöléseknek megfelelő nagyságúaknak kell lenniük, és azokat a könnyebb azonosítás érdekében jól látható helyen kell feltüntetni. Erre a követelményre az (EU) 2019/2021 bizottsági rendelet II. mellékletében (D.2. pont) meghatározott mentességek alkalmazandók. 2. A kérelmezőnek egy honlapon ingyenesen a hulladékágazati vállalkozók rendelkezésére kell bocsátania a szétszerelésre és a hasznosításra vonatkozó információkat. Ezeknek ki kell terjedniük legalább a következőkre: a) a termék ábrája, amely bemutatja a lángkésleltetőket tartalmazó műanyag alkatrészek elhelyezkedését; b) a mérgező vagy ökotoxikus anyagokat tartalmazó alkatrészek elhelyezkedése.

c) Újrafeldolgozott tartalom: A terméknek átlagosan legalább 10 %, fogyasztói felhasználás utáni újrafeldolgozott műanyagtartalommal kell rendelkeznie, amelyet a termék (tömeg szerinti) teljes műanyagtartalmának százalékos arányában kell mérni, nem beleszámítva ebbe a nyomtatott huzalozású lemezeket. Amennyiben az újrafeldolgozott műanyagtartalom meghaladja a 25 %-ot, az ökocímke melletti szövegdobozban erre vonatkozó nyilatkozat helyezhető el (lásd a 6.2. kritériumot). A fém készülékházzal rendelkező termékek mentesülnek ezen alkritérium alól.

Értékelés és ellenőrzés : A kérelmezőnek írásos vagy audiovizuális formátumban rendelkezésre kell bocsátania az elektronikus kijelző robbantott ábráját. Ebben tömegük, polimer-összetételük és ISO 11469 és ISO 1043 jelöléseik szerint be kell azonosítani a 25 grammnál nagyobb tömegű műanyag alkatrészeket. A jelölések méretét és elhelyezkedését illusztrálni kell, és amennyiben mentességek alkalmazandók, műszaki indokolást kell benyújtani.

A kérelmezőnek meg kell adnia a szétszerelésre és a hasznosításra vonatkozó, a vállalkozók számára releváns, rendelkezésére álló információkat, valamint az azokat tartalmazó honlap elérhetőségét.

A kérelmezőnek azáltal kell igazolnia az újrafeldolgozhatóságot, hogy bizonyítékot szolgáltat arra vonatkozóan, hogy a műanyagok önmagukban vagy kombinálva nem befolyásolják a keletkező újrafeldolgozott műanyagok műszaki tulajdonságait oly módon, ami megakadályozná a szóban forgó anyagok elektronikai termékekben történő újrafelhasználhatóságát. Többek között a következők tartozhatnak ide:

— tapasztalt műanyag-újrafeldolgozó vagy engedélyezett kezelőlétesítmény-üzemeltető által kiállított nyilatkozat a 2008/98/EK európai parlamenti és tanácsi irányelv (9) 23. cikkével összhangban,

— független laboratórium vagy tapasztalt műanyag-újrafeldolgozó vizsgálati eredményei,

— szakértők és az ágazat képviselői által felülvizsgált, az EU-ban alkalmazandó műszaki szakirodalom.

A kérelmezőnek a fogyasztói felhasználás utáni újrafeldolgozott tartalomra vonatkozóan harmadik fél által készített igazolást kell benyújtania, és biztosítania kell a nyomonkövethetőséget. Az EuCertPlast tanúsítási rendszer vagy azzal egyenértékű rendszer szerinti újrafeldolgozói tanúsítvány felhasználható az ellenőrzés alátámasztására.

4.2. A szétszerelhetőséget és az újrafeldolgozást elősegítő tervezés

a) A terméktől függően a következő célzott alkatrészek esetében a kézi szétszerelést egy személy végzi (azaz egyidejűleg legfeljebb egy bepattanó csatlakozást kell meglazítani), széles körben használt, kereskedelmi forgalomban kapható szerszámok segítségével (például fogók, csavarhúzók, vágóeszközök és kalapácsok az ISO 5742, az ISO 1174 és az ISO 15601 szabványban meghatározottak szerint): i. nyomtatott huzalozású lemezek > 10 cm2; ii. vékonyfilmes tranzisztor (TFT) egység > 100 cm2 és filmvezetők; iii. polimetil-metakrilát (PMMA) fényterelő lemez.

b) Az alábbi opcionális alkatrészek közül (ha vannak) legalább egynek kézzel szétszerelhetőnek kell lennie szokványos, kereskedelmi forgalomban kapható szerszámokkal: i. LED háttérfény-kibocsátó egységek; ii. hangszóróegység-mágnesek (legalább 25 hüvelykes kijelzőméret esetében); iii. merevlemez-meghajtó (HDD) (ha vannak az intelligens eszközök esetében).

Értékelés és ellenőrzés: A kérelmező az alábbiakat köteles benyújtani:

Az a) pontban felsorolt alkatrészekre és a b) pontból kiválasztott opcionális alkatrész(ek)re vonatkozóan a szétszerelési folyamatot részletező vizsgálati jelentés, amely tartalmazza a konkrét szétszerelési lépések, eszközök és eljárások részletes leírását.

5. kritérium – Vállalati társadalmi felelősségvállalás

5.1. Munkakörülmények a gyártás során

Tekintettel a Nemzetközi Munkaügyi Szervezet (ILO) multinacionális vállalatokra és a szociális politikára vonatkozó elvekről szóló háromoldalú nyilatkozatára, az ENSZ Globális Megállapodására (2. pillér), az üzleti vállalkozások emberi jogi felelősségére vonatkozó ENSZ-irányelvekre, valamint az OECD multinacionális vállalatokra vonatkozó iránymutatására, a kérelmezőnek harmadik fel által kiadott, helyszíni ellenőrzésekkel alátámasztott igazolást kell benyújtania arról, hogy a termék végső összeszerelését végző üzem(ek)ben tiszteletben tartották az ILO alapegyezményeiben, valamint a következő kiegészítő rendelkezésekben meghatározott dokumentumokban foglalt, alkalmazandó elveket.

Az ILO alapegyezményei:

a) Gyermekmunka: i. a foglalkoztatás alsó korhatáráról szóló, 1973. évi 138. számú egyezmény; ii. a gyermekmunka legrosszabb formáiról szóló, 1999. évi 182. számú egyezmény.

b) Kényszer- és kötelező munka: i. a kényszermunkáról szóló, 1930. évi 29. számú egyezmény és a kényszermunkáról szóló egyezmény 2014. évi jegyzőkönyve; ii. a kényszermunka felszámolásáról szóló, 1957. évi 105. számú egyezmény.

c) Az egyesülési szabadság és a kollektív tárgyaláshoz való jog: i. az egyesülési szabadság és a szervezkedési jog védelméről szóló, 1948. évi 87. számú egyezmény; ii. a szervezkedési és a kollektív tárgyalási jogról szóló 1949. évi 98. számú egyezmény.

d) Megkülönböztetés: i. az egyenlő értékű munka esetén egyenlő díjazásáról szóló, 1951. évi 100. számú egyezmény; ii. a foglalkoztatásból és a foglalkozásból eredő hátrányos megkülönböztetésről szóló, 1958. évi 111. számú egyezmény.

Kiegészítő rendelkezések:

a) Munkaidő: i. a munkaidőről (ipar) szóló, 1919. évi 1. számú egyezmény.

b) Díjazás: i. a legkisebb munkabérek megállapítására vonatkozó eljárásról szóló, 1970. évi 131. számú egyezmény; ii. létminimum: A kérelmezőnek biztosítania kell, hogy a szokásos (48 órát meg nem haladó) munkahéten fizetett bérek (az adók, jutalmak, juttatások és túlórabérek nélkül) elegendőek legyenek a munkavállaló és egy négyfős család alapvető szükségleteinek (lakhatás, energia, táplálkozás, ruházat, egészségügyi ellátás, oktatás, ivóvíz, gyermekgondozás és közlekedés) kielégítéséhez, valamint bizonyos diszkrecionális jövedelem biztosításához. Ennek végrehajtását az SA8000 szociális szabvány (10) javadalmazásra vonatkozó útmutatása alapján kell ellenőrizni.

c) Egészség és biztonság: i. az ILO 1990. évi 170. számú egyezménye a vegyi anyagok biztonságos munkahelyi használatáról; ii. az ILO 1981. évi 155. számú egyezménye a munkahelyi egészségvédelemről és biztonságról.

Az egyesülési szabadságot és a kollektív tárgyaláshoz való jogot törvényileg korlátozó helyeken a vállalkozás nem korlátozza a munkavállalókat abban, hogy alternatív mechanizmusokat dolgozzanak ki sérelmeik kifejezésére és jogaik védelmére a munkafeltételek és a foglalkoztatási feltételek tekintetében, és elismeri azokat a legitim munkavállalói szervezeteket, amelyekkel a munkahelyi kérdésekről párbeszédet tud folytatni.

Az ellenőrzési folyamat kiterjed a külső, ágazatfüggetlen szervezetekkel és érdekeltekkel folytatott konzultációkra a gyártóhelyek közelében, beleértve a szakszervezeteket, a közösségi szervezeteket, a civil szervezeteket és a munkaügyi szakértőket. Érdemi konzultációt kell folytatni két különböző alcsoport legalább két érdekelt felével.

Annak érdekében, hogy az érdeklődő fogyasztók hozzáférjenek a szállítói gyakorlatot alátámasztó adatokhoz, az uniós ökocímke érvényességi ideje alatt a kérelmezőnek az interneten közzé kell tennie az ellenőrzések összesített eredményeit és főbb megállapításait (ideértve a következőkre vonatkozó részleteket: a) hányszor és milyen súlyos mértékben került sor az egyes munkavállalói jogok és munkahelyi egészségvédelmi és biztonsági előírások megsértésére; b) jogorvoslati stratégia – ahol a jogorvoslat magában foglalja a megelőzést az UNGP koncepciója szerint; c) az érdekelt felekkel folytatott konzultáció során felárt ismétlődő jogsértések alapvető okainak értékelése – kivel konzultáltak, milyen kérdések merültek fel, ez hogyan befolyásolta a korrekciós intézkedési tervet).

Értékelés és ellenőrzés: a kérelmező az e követelményeknek való megfelelést a következőkkel bizonyítja: a fent meghatározott rendelkezésekkel összhangban lévő magatartási kódexe legfrissebb változatának másolata, valamint azon modell(ek) tekintetében, amely(ek)re ökocímkét kérvényez, minden egyes végtermék-összeszerelő üzem igazoló ellenőrzési jelentése; továbbá egy olyan honlapcím, ahol az eredmények és megállapítások internetes közzétételre kerültek.

A harmadik felek által végzett helyszíni ellenőrzéseket olyan ellenőröknek kell lebonyolítaniuk, akik rendelkeznek az annak értékeléséhez szükséges képesítéssel, hogy az ágazati gyártóüzemek megfelelnek-e a szociális normáknak és a magatartási kódexeknek, azokban az országokban pedig, ahol az ILO 1947. évi 81. számú, az iparban és a kereskedelemben a munkaügyi ellenőrzésről szóló egyezményét ratifikálták, és az ILO felügyelet szerint a nemzeti munkaügyi felügyeleti rendszer hatékony, valamint a munkaügyi felügyeleti rendszer hatálya kiterjed a fentebb felsorolt területekre (11) , közigazgatási szerv által kijejölt munkaügyi felügyelőknek kell ellátniuk ezt a feladatot.

Az ILO felsorolt alapegyezményei alkalmazandó elveinek, valamint a munkaidőre, a díjazásra, az egészségre és a biztonságra, továbbá a külső érdekeltekkel folytatott konzultációkra vonatkozó kiegészítő rendelkezéseknek való megfelelést együtt vagy részben ellenőrző, harmadik felek által alkalmazott rendszerekből vagy ellenőrzési folyamatokból származó érvényes tanúsítványok elfogadhatók. A tanúsítványok nem lehetnek 12 hónapnál régebbiek.

5.2. Konfliktusmentes térségből származó ásványok beszerzése

A kérelmezőnek az alábbi módokon kell alátámasztania a konfliktusok által érintett és nagy kockázatot jelentő térségekből származó ón, tantál, volfrám, ezek ércei és az arany felelősségteljes beszerzését:

i. a konfliktusok által érintett és nagy kockázatot jelentő térségekből származó ásványok felelősségteljes ellátási lánca tekintetében követendő kellő gondosságról szóló OECD-iránymutatásnak megfelelő kellő gondossággal jár el, és

ii. az OECD-iránymutatásnak megfelelően előmozdítja a termék alkotóelemeiben felhasznált, konfliktusok által érintett és nagy kockázatot jelentő térségekből származó, meghatározott ásványok felelősségteljes kitermelését és kereskedelmét.

Értékelés és ellenőrzés: A kérelmezőnek nyilatkoznia kell arról, hogy megfelel ezeknek a követelményeknek, amelynek alátámasztására rendelkezésre bocsátja a következőket:

— a négy meghatározott ásvány szállítói lánca tekintetében követett kellő gondosságot tanúsító tevékenységei leírását tartalmazó jelentés. Az olyan igazoló dokumentumok, mint például az uniós rendszer keretében kiadott megfelelőségi tanúsítványok szintén elfogadásra kerülnek.

— A meghatározott ásványokat tartalmazó alkotóelem(ek) és szállítói(k) azonosítása, valamint a felelősségteljes beszerzés során a szállítói lánc tekintetében használt rendszer vagy projekt ismertetése.

6. kritérium – Tájékoztatási kritériumok

6.1. A felhasználók tájékoztatása

A terméket a felhasználóknak szóló releváns információkkal együtt kell értékesíteni, amelyek tanácsokkal szolgálnak a termék megfelelő környezetkímélő használatára és ártalmatlanítására vonatkozóan.

A termék csomagolásán és/vagy a terméket kísérő dokumentációban fel kell tüntetni az elérhetőségeket (telefon és/vagy e-mail-cím), valamint az online tájékoztatásra való hivatkozást azon fogyasztók számára, akik érdeklődnének vagy külön tanácsot igényelnének az elektronikus kijelző használatával vagy ártalmatlanításával kapcsolatban.A tájékoztatásnak legalább a következő információkat kell tartalmaznia (értelemszerűen):

a) Energiafogyasztás: Az (EU) 2019/2013 felhatalmazáson alapuló rendelet szerinti energiahatékonysági osztály. az egyes üzemmódok maximális energiaigénye. Külön útmutatást kell adni arról, hogyan használható a készülék energiatakarékos üzemmódban, valamint tájékoztatást arra vonatkozóan, hogy az energiahatékonyság csökkenti az energiafogyasztást, és ezáltal kisebb lesz a villamosenergia-számla.

b) Az energiafogyasztás csökkentésére vonatkozó alábbi útmutatások: i. a termék hálózati áramellátásból való kikapcsolása vagy a hálózati kapcsoló használata – ha van ilyen – (közel) nullára csökkenti az energiafelhasználást; ii. készenléti üzemmódban a termék kevesebb áramot vesz fel, de azért fogyaszt; iii. figyelem: (számítógép-monitorok esetében) a képernyővédők megakadályozhatják, hogy a kijelzők inaktív időszakban alacsonyabb energiafogyasztási üzemmódra váltsanak. A kijelzőkön aktiválódó képernyővédők letiltásával tehát csökkenthető az energiafogyasztás; iv. figyelem: a gyorsindító funkció növelheti az energiafogyasztást; v. figyelem: az integrált funkciók, mint például a digitális jelek (például DVB-T) vevőkészüléke vagy a merevlemezes felvevők hozzájárulhatnak az energiafogyasztás csökkentéséhez, ha ennek következtében egy külső eszköz feleslegessé válik.

c) Hálózati csatlakoztathatóság: a hálózati funkciók kikapcsolására vonatkozó információk.

d) A hálózati kapcsoló helye.

e) Tájékoztatás arra vonatkozóan, hogy a termék élettartamának növelése csökkenti a termék általános környezeti hatását.

f) A következő információk arra vonatkozóan, hogyan hosszabbítható meg a termék élettartama: i. a szétszerelésre és a javításra vonatkozó világos útmutatás, amely lehetővé teszi a termékek sérülésmentes szétszerelését a fontos alkatrészek cseréje és javítása céljából; ii. tájékoztatás arról, hogy a termék meghibásodása esetén a fogyasztó hova fordulhat szakszerű javításért vagy karbantartásért, adott esetben az elérhetőségi adatokat is feltüntetve.

g) Útmutatás a használatból való kivonással kapcsolatban a termék megfelelő, lakossági hulladéklerakó helyeken vagy kereskedői visszavételezéssel történő ártalmatlanításához a 2012/19/EU európai parlamenti és tanácsi irányelvben foglaltak szerint.

h) Tájékoztatás arról, hogy a termék érdemesnek minősült az uniós ökocímke használatára, valamint rövid magyarázat az uniós ökocímke jelentéséről, a további tájékozódás lehetősége érdekében feltüntetve a következő honlapot: http://www.ecolabel.eu.

i) Az útmutatók/javítási kézikönyvek nyomtatott változatához újrafeldolgozott tartalmat is fel kell használni, és a szóban forgó anyagok nem nyomtathatók klórral fehérített papírra. Az erőforrások megtakarítása érdekében az online változatokat kell előnyben részesíteni.

Értékelés és ellenőrzés: A kérelmező köteles nyilatkozni az illetékes testületnek arról, hogy a termék megfelel ezeknek a követelményeknek, továbbá az illetékes testület rendelkezésére kell bocsátania azt az internetes címet, ahol megtalálható a felhasználói útmutató / a javítási kézikönyv online változata, vagy ezen dokumentumok egy példányát.

6.2. Az uniós ökocímkén feltüntetett információk

Választható szövegmezős címke esetében a címkének a következő szövegeket kell tartalmaznia:

a) kedvező energiahatékonyság,

b) korlátozott veszélyesanyag-tartalom,

c) úgy tervezték, hogy könnyen javítható és újrafeldolgozható legyen,

d) xy % fogyasztói felhasználás utáni újrafeldolgozott műanyagot tartalmaz (csak akkor, ha a termék teljes műanyagtartalmának százalékos arányában mérve az újrafeldolgozott műanyagtartalom meghaladja a 25 %-ot).

A kérelmezőnek követnie kell az uniós ökocímke logójának használatáról szóló iránymutatásban szereplő, a logó helyes használatára vonatkozó utasításokat:

http://ec.europa.eu/environment/ecolabel/documents/logo_guidelines.pdf

Értékelés és ellenőrzés: A kérelmezőnek nyilatkozatot kell benyújtania e kritérium teljesüléséről, mellékelve a termék csomagolásáról készült nagy felbontású képet/illusztrációt amelyen világosan látszik a címke, a nyilvántartási szám / az engedély száma, valamint adott esetben a címkével együtt megjeleníthető állítások.

(1) Az Európai Parlament és a Tanács (EU) 2017/1369 rendelete (2017. július 4.) az energiacímkézés keretének meghatározásáról és a 2010/30/EU irányelv hatályon kívül helyezéséről (HL L 198., 2017.7.28., 1. o.).

(2) https://ec.europa.eu/info/energy-climate-change-environment/standards-tools-and-labels/products-labelling-rules-and-requirements/energy-label-and-ecodesign/product-database_hu

(3) A két legfelső energiahatékonysági osztálynak összesen legalább 25 regisztrált modellt kell tartalmaznia ahhoz, hogy egy adott felbontás és kijelzőtípus (televíziók, monitorok vagy reklámkijelzők) tekintetében figyelembe vehető legyen. Abban az esetben, ha egy adott felbontás és kijelzőtípus esetében nincs meg a legalább 25 regisztrált modell, az adott felbontásra és kijelzőtípusra a regisztrált modellekkel rendelkező két legfelső energiahatékonysági osztály alkalmazandó (függetlenül a regisztrált modellek számától).

(4) Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

(5) Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

(6) Nemzetközi Elektrotechnikai Bizottság (IEC), IEC 62474: Material declaration for products of and for the electrotechnical industry (Az elektrotechnikai ágazat által és az ágazatban történő felhasználásra gyártott termékekben használt anyagokra vonatkozó nyilatkozat), http://std.iec.ch/iec62474

(7) ECHA, A különös aggodalomra okot adó anyagok engedélyezési célú jelöltlistája, http://www.echa.europa.eu/hu/web/guest/candidate-list-table

(8) Az Európai Parlament és a Tanács 2011/65/EU irányelve (2011. június 8.) egyes veszélyes anyagok elektromos és elektronikus berendezésekben való alkalmazásának korlátozásáról (HL L 174., 2011.7.1., 88. o.).

(9) Az Európai Parlament és a Tanács 2008/98/EK irányelve (2008. november 19.) a hulladékokról és egyes irányelvek hatályon kívül helyezéséről (HL L 312., 2008.11.22., 3. o.).

(10) Social Accountability International, Social Accountability 8000 International Standard, http://www.sa-intl.org

(11) Lásd az ILO NORMLEX-et (http://www.ilo.org/dyn/normlex/en) és a támogató iránymutatásokat a felhasználói kézikönyvben.